Official Journal L 236 , 23/09/2003 P. 0948 - 0953



Prótacal Uimh. 8 maidir le tionscal cruach na Polainne a athstruchtúrú 1. D'ainneoin Airteagail 87 agus 88 de Chonradh CE, measfar go bhfuil státchabhair arna deonú ag an bPolainn ar mhaithe le hathstruchtúrú do chodanna sonraithe de thionscal cruach na Polainne ag luí leis an gcómhargadh ar chuntar: - go bhfuil an tréimhse dá bhforáiltear in Airteagal 8(4) de Phrótacal 2 maidir le táirgí CEGC a ghabhann leis an gComhaontú Eorpach ag bunú comhlachais idir na Comhphobail Eorpacha agus a mBallstáit, de pháirt amháin, agus an Pholainn, den pháirt eile [1], fadaithe go dtí dáta an aontachais, agus; - go cloítear i gcaitheamh na tréimhse 2002-2006 leis na téarmaí atá leagtha amach sa phlean um athstruchtúrú ar ar a bhonn a fadaíodh an Prótacal thuasluaite, - go gcomhalltar na coinníollacha atá leagtha amach sa Phrótacal seo, agus - nach n-íoctar aon státchabhair do thionscal cruach na Polainne tar éis dháta an aontachais. 2. Tráth nach déanaí ná an 31 Nollaig 2006 (dá ngairtear "deireadh na tréimhse athstruchtúraithe" anseo feasta) críochnófar athstruchtúrú earnáil chruach na Polainne, mar atá tuairiscithe i bpleananna leithleacha gnó na gcuideachtaí atá liostaithe in Iarscríbhinn 1, agus i gcomhréir leis na coinníollacha atá leagtha amach sa Phrótacal seo. 3. Is cuideachtaí atá liostaithe in Iarscríbhinn 1 (dá ngairtear "cuideachtaí tairbhiúla" anseo feasta), agus iad siúd amháin, a bheidh cáilithe do státchabhair faoi chuimsiú cláir um athstruchtúrú cruach na Polainne. 4. Ní fhéadfaidh cuideachta thairbhiúil: (a) i gcás cumaisc le cuideachtaí nach bhfuil áirithe in Iarscríbhinn 1, tairbhe na cabhrach arna deonú don chuideachta thairbhiúil a chur ar aghaidh; (b) sócmhainní aon chuideachta nach bhfuil áirithe in Iarscríbhinn 1 a dhearbhaítear a bheith féimheach i rith na tréimhse go dtí an 31 Nollaig 2006 a ghabháil chuige; 5. Déanfar aon phríobháidiú iardain ar aon cheann de na cuideachtaí tairbhiúla a bhonn a urramaíonn an gá le trédhearcacht agus urramóidh sé na coinníollacha agus na prionsabail i dtaca le hinmharthanacht, státchabhracha agus laghdú cumais atá sainithe sa Phrótacal seo. Ní dheonófar aon státchabhair bhreise mar chuid de dhíol sócmhainní cuideachta nó sócmhainní. 6. Cinnfear an chabhair um athstruchtúrú iomlán arna deonú do na cuideachtaí tairbhiúla de réir na bhfírinnithe arna leagan amach i bplean um athstruchtúrú formheasta agus sna pleananna leithleacha gnó mar atá formheasta ag an gComhairle. Ar aon chuma, ní rachaidh an chabhair arna híoc sa tréimhse 1997-2003 ina hiomláine thar mhéid uasta PLN 3387070000. As an méid iomlán sin, - i dtaca le Polskie Huty Stali (dá ngairtear "PHS" anseo feasta) ní rachaidh an chabhair um athstruchtúrú arna deonú cheana nó le deonú ó 1997 go deireadh 2003 thar PLN 3387070000. Tá cabhair um athstruchtúrú PLN 62360000 faighte cheana ag PHS sa tréimhse 1997-2001; gheobhaidh sé cabhair um athstruchtúrú bhreise PLN 3078000000 i 2002 agus 2003 (le híoc ina hiomláine i 2002 má dheonaítear fadú ar an tréimhse bhreise faoi Phrótacal 2 den Chomhaontú Eorpach faoi cheann dheireadh 2002 nó, ina mhalairt de chás, i 2003); - i dtaca le Huta Andrzej S.A., Huta Bankowa Sp. z o.o., Huta Batory S.A., Huta Buczek S.A., Huta Lucchini Sp. z o.o., Huta Łabędy S.A., agus Huta Pokój S.A. (dá ngairtear "na cuideachtaí tairbhiúla eile" anseo feasta) ní rachaidh an chabhair um athstruchtúrú cruach arna deonú cheana nó le deonú ó 1997 go deireadh 2003 thar PLN 246710000. Tá cabhair um athstruchtúrú PLN 37160000 faighte cheana ag na cuideachtaí sin sa tréimhse 1997-2001; gheobhaidh siad cabhair um athstruchtúrú bhreise nach mó ná PLN 210210000 ag brath ar na ceanglais atá leagtha amach sa phlean um athstruchtúrú (lena n-áirítear PLN 182170000 i 2002 agus PLN 27380000 in 2003 má dheonaítear fadú ar an tréimhse bhreise faoi Phrótacal 2 den Chomhaontú Eorpach faoi cheann dheireadh 2002 nó, ina mhalairt de chás, PLN 210210000 i 2003); Ní dheonóidh an Pholainn aon státchabhair bhreise do thionscal cruach na Polainne chun críocha athstruchtúraithe. 7. Is é 1231000 tona an glanlaghdú cumais atá le baint amach ag an bPolainn do tháirgí críochnaithe i rith na tréimhse 1997-2006. Áirítear sa mhéid foriomlán seo glanlaghduithe cumais de 715000 tpy ar a laghad i dtáirgí teasrollta agus 716000 tpy i dtáirgí fuar-rollta, mar aon le méadú 200000 tpy ar a laghad de tháirgí críochnaithe eile. Ní thomhasfar laghdú cumais ach amháin ar bhonn áiseanna táirgthe a dhúnadh go buan trí scriosadh fisiciúil ar dhóigh nach féidir na háiseanna a athchur i seirbhís. Ní cháileofar mar laghdú cumais cuideachta chruach do dhearbhú féimheachta. Is laghduithe íosta agus iarbhír atá le baint amach na glanlaghduithe cumais atá léirithe in Iarscríbhinn 2 agus bunófar an t-amchlár chun é sin a dhéanamh ar bhonn phlean críochnaitheach na Polainne um athstruchtúrú agus pleananna leithleacha gnó faoin gComhaontú Eorpach, agus aird á tabhairt an an gcuspóir inmharthanacht na gcuideachtaí tairbhiúla a áirithiú faoi cheann an 31 Nollaig 2006. 8. Cuirfear chun feidhme an plean gnó don chuideachta thairbhiúil PHS. Ach go háirithe (a) díreofar na hiarrachtaí um athstruchtúrú ar an méid seo a leanas; - áiseanna táirgeachta PHS a atheagrú ar bhonn táirgí agus ag áirithiú eagrúchán cothrománach trí bhíthin feidhmeanna (ceannach, táirgeadh, díolachán), - struchtúr aontaithe bainistíochta a bhunú i PHS chun gur féidir sineirgíochtaí a ghnóthú go hiomlán sa chomhdhlúthú, - forbairt ar dhíriú straitéiseach PHS ó bheith dírithe ar tháirgeacht chun bheith dírithe ar mhargaíocht, - feabhas a chur ar éifeachtacht agus éifeachtúlacht bhainistíochta gnó PHS agus rialú níos fearr ar dhíolacháin dhíreacha a áirithiú, - athbhreithniú ag PHS, ar bhonn cúinsí fónota eacnamaíocha, ar straitéis cuideachtaí seachthairbheacha, agus, nuair is iomchuí, seirbhísí a athlánpháirtiú sa mháthairchuideachta, - athbhreithniú ag PHS ar a mheascadh táirgí, agus laghdú á dhéanamh ar chumas iomarcach i ndáil le táirgí fada leathchríochnaithe agus gluaiseacht i gcoitinne go dtí margadh ar mó a bhreisluach, - infheistíocht ag PHS d'fhonn cáilíocht níos airde a bhaint amach do tháirgí críochnaithe; aire speisialta a thabhairt do leibhéal cáilíochta 3-Sigma sa táirgeacht a bhaint amach ag suíomh PHS in Kraków faoi cheann an dáta arna leagan amach san amchlár don chlár chun PHS a athstruchtúrú a chur chun feidhme agus faoi cheann dheireadh 2006 ar a dhéanaí; (b) coigilt ar chostais a uasmhéadú in PHS le linn na tréimhse um athstruchtúrú trí ghnóchain éifeachtachta fuinnimh, ceannach feabhsaithe agus trí thorthaí táirgiúlachta a áirithiú atá inchomórtais le leibhéil san Aontas Eorpach; (c) cuirfear athsruchtúrú fostaíochta chun feidhme; faoi cheann an 31 Nollaig 2006, sroichfear leibhéil táirgeachta is inchomórtais leo siúd arna mbaint amach ag grúpaí táirgí tionscail chruach AE, ar bhonn figiúirí comhdhlúite lena n-áirítear fostaíocht indíreach sna cuideachtaí tairbhiúla i dtrácht; (d) beidh aon phríobháidiú ar bhonn a urramaíonn an gá le trédhearcacht agus a urramaíonn go hiomlán luach tráchtála PHS. Ní dheonófar aon státchabhair bhreise mar chuid den díolachán. 9. Cuirfear chun feidhme an plean gnó do na cuideachtaí tairbhiúla eile. Ach go háirithe: (a) i gcás na gcuideachtaí tairbhiúla eile go léir, díreofar na hiarrachtaí athstruchtúraithe ar an méid seo a leanas; - forbairt ar dhíriú straitéiseach ó bheith dírithe ar tháirgeacht chun bheith dírithe ar mhargaíocht, - feabhas a chur ar éifeachtacht agus éifeachtúlacht bhainistíocht gnó na gcuideachtaí agus rialú níos fearr ar dhíolacháin dhíreacha a áirithiú freisin, - athbhreithniú, ar bhonn cúinsí fuaimeantúla eacnamaíocha, ar straitéis cuideachtaí seachthairbheacha, agus, nuair is iomchuí, seirbhísí a athlánpháirtiú sna mháthairchuideachtaí, (b) i gcás Bankowa, an clár coigilte costas a chur chun feidhme; (c) i gcás Huta Buczek, an tacaíocht airgeadais is gá a fháil ó chreidiúnaithe agus ó institiúidí logánta airgeadais agus an clár coigilte costas a chur chun feidhme, lena n-áirítear an costas infheistíochta a laghdú trí áiseanna táirgeachta atá ann a oiriúnú; (d) i gcás Huta Łabędy, an clár coigilte costas a chur chun feidhme agus spleáchas ar an tionscal mianadóireachta a laghdú; (e) i gcás Huta Pokój, caighdeáin idirnáisiúnta a bhaint amach sna fochuideachtaí, coigilt tomhaltais leictreachais a chur chun feidhme agus an infheistíocht arna beartú sa rannóg phróiseála agus foirgníochta a chur ar cheal; (f) i gcás Huta Batory, teacht ar chomhaontú le creidiúnaithe agus institiúidí airgeadais maidir le fiacha a athsceidealú agus iasachtaí infheistíochta. Áiritheoidh an chuideachta freisin coigilt shubstaintiúil bhreise ar chostais atá bainteach le hathstruchtúrú fostaíochta agus torthaí níos fearr; (g) i gcás Huta Andrzej, bonn cobhsaí a áirithiú dá fhorbairt trí chomhaontú a chaibidil idir iasachtóirí láithreacha na cuideachta, na creidiúnaithe fadtéarmacha, creidiúnaithe trádála agus institiúidí airgeadais. Ní foláir infheistíochtaí breise a dhéanamh sa mhuileann feadáin te mar aon le clár um laghdú foirne a chur chun feidhme. (h) i gcás Huta L.W., infheistíochtaí a dhéanamh i ndáil le tionscadal na cuideachta maidir le muilte teasrollta, trealamh ardaithe agus stádas comhshaoil. Gnóthóidh an chuideachta sin leibhéil tháirgiúlachta níos airde trí athstruchtúrú foirne agus costais seirbhísí seachtracha a laghdú. 10. Ní foláir comhaontú ón gCoimisiún agus, nuair is iomchuí, ón gComhairle a bheith le haon athruithe iardain ar an bplean foriomlán um athstruchtúrú agus na pleananna leithleacha. 11. Cuirfear an t-athstruchtúrú chun feidhme faoi dhálaí lán-trédhearcachta agus ar bhonn phrionsabail fhónta gheilleagar an mhargaidh. 12. Déanfaidh an Coimisiún agus an Chomhairle faireachán géar ar chur chun feidhme an athstruchtúraithe agus ar chomhall na gcoinníollacha atá leagtha amach sa Phrótacal seo maidir le hinmharthanacht, státchabhair, laghduithe cumais roimh an aontachas agus ina dhiaidh, go dtí deireadh na tréimhse athstruchtúraithe, i gcomhréir le míreanna 13 go 18. Chuige seo cuirfidh an Coimisiún tuarascáil chuig an gComhairle. 13. I dteannta le faireachán a dhéanamh ar státchabhair, déanfaidh an Coimisiún agus an Chomhairle faireachán ar thagarmharcanna an athstruchtúraithe atá leagtha amach in Iarscríbhinn 3. 14. Áireofar ar an bhfaireachán meastóireacht neamhspleách a dhéanfar i 2003, 2004, 2005, agus 2006. Cuirfear triail inmharthanachta an Choimisiúin i bhfeidhm agus déanfar táirgiúlacht a thomhas mar chuid den mheastóireacht. 15. Comhoibreoidh an Pholainn go hiomlán leis na socruithe faireacháin go léir. Ach go háirithe: - soláthróidh an Pholainn don Choimisiún tuarascálacha 6-mhíosúla ar athstruchtúrú na gcuideachtaí tairbhiúla tráth nach déanaí ná an 15 Márta agus an 15 Meán Fómhair gach bliain go dtí deireadh na tréimhse athstruchtúraithe, - sroichfidh an chéad tuarascáil an Coimisiún faoi cheann an 15 Márta 2003 agus an tuarascáil dheireanach faoi cheann an 15 Márta 2007, mura gcinnfidh an Coimisiún a mhalairt, - beidh sna tuarascálacha an fhaisnéis uile is gá chun faireachán a dhéanamh ar phróiséas an athstruchtúraithe, an státchabhair agus laghdú agus úsáid cumais agus tabharfar iontu go leor sonraí airgeadais chun gur féidir measúnú a dhéanamh i dtaobh an bhfuil na coinníollacha agus na ceanglais sa Phrótacal seo comhallta. Beidh sna tuarascálacha ar a laghad an fhaisnéis atá leagtha amach in Iarscríbhinn 4 agus forchoimeádann an Coimisiún an ceart an Iarscríbhinn sin a mhodhnú i gcomhréir lena thaithí le linn an phróisis faireacháin. I dteannta leis na tuarascálacha leithleacha gnó ar na cuideachtaí atá liostaithe in Iarscríbhinn 1, beidh tuarascáil freisin ar staid fhoriomlán earnáil chruach na Polainne, lena n-áirítear forbairtí maicreacnamaíocha déanacha, - ní foláir don Pholainn, fairis sin, gach faisnéis bhreise is gá don mheasúnacht neamhspleách dá bhforáiltear i mír 14 a sholáthar, - cuirfidh an Pholainn iachall ar na cuideachtaí tairbhiúla gach sonra ábhartha a nochtadh a d'fhéadfaí a mheas, faoi chúinsí eile, mar shonraí rúnda. Agus tuairisc á tabhairt aige don Chomhairle, áiritheoidh an Coimisiún nach nochtfar faisnéis rúnda atá sonrach do chuideachta. 16. Féadfaidh an Coimisiún, tráth ar bith, a chinneadh sainordú a thabhairt do chomhairleoir neamhspleách chun torthaí an fhaireacháin a mheasúnú, aon taighde is gá a dhéanamh agus tuarascáil a thabhairt don Choimisiún agus don Chomhairle. 17. Má shuíonn an Coimisiún, ar bhonn an fhaireacháin, go bhfuil diallais shuntasacha ó na sónraí airgeadais ar a ndearnadh an measúnú inmharthanachta tar éis tarlú, féadfaidh sé a chur de cheangal ar an bPolainn bearta iomchuí a ghlacadh chun bearta um athstruchtúrú na gcuideachtaí tairbhiúla i dtrácht a athneartú nó a mhodhnú. 18. Má thaispeánann an faireachán: (a) nach bhfuil na coinníollacha do na socruithe idirthréimhseacha sa Phrótacal seo comhallta, nó (b) nach bhfuil na gealltanais arna ndéanamh faoi chuimsiú fhadú na tréimhse inar féidir leis an bPolainn tacaíocht stáit a dheonú go heisceachtúil chun a tionscal cruach a athstruchtúrú faoin gComhaontú Eorpach comhallta [2], nó (c) go bhfuil an Pholainn, i gcaitheamh na tréimhse um athstruchtúrú, tar éis státchabhair neamh-chomhoiriúnach bhreise a dheonú don tionscal cruach agus go háirithe do na cuideachtaí tairbhiúla, ní ghabhaidh éifeacht leis na socruithe idirthréimhseacha sa Phrótacal seo. Glacfaidh an Coimisiún bearta iomchuí a chuireann de cheangal ar aon chuideachta i dtrácht aon chabhair arna deonú de shárú ar na coinníollacha atá leagtha síos sa Phrótacal seo a aisíoc. [1] IO L 348, 31.12.1993, lch. 2. [2] IO L 348, 31.12.1993, lch. 2. -------------------------------------------------- IARSCRÍBHINN 1 CUIDEACHTAÍ A THAIRBHÍONN DE STÁTCHABHAIR FAOI CHLÁR NA POLAINNE UM ATHSTRUCHTÚRÚ CRUACH "Polskie Huty Stali" S.A. Katowice Huta Andrzej S.A. Zawadzkie Huta Bankowa Sp. z o.o. Dąbrowa Górnicza, Huta Batory S.A. Chorzów Huta Buczek S.A. Sosnowiec Huta L.W. Sp. z o.o. Warszawa Huta Łabędy S.A. Gliwice Huta Pokój S.A. Ruda Śląska . -------------------------------------------------- IARSCRÍBHINN 2 AMCHLÁR NA LAGHDUITHE CUMAIS (LAGHDUITHE AGUS MÉADUITHE) [1] Cuideachta | Áis | Athrú íosta cumais (tpy) | Dáta athraithe táirgeachta | Dáta an bhuandúnta | PHS | Muileann éadromghearrtha agus meánghearrtha, Świętochłowice | −340000 | 1997 | 1997 | Łabędy | Muileann meánghearrtha | −90000 | 2000 | 2000 | PHS | Líne ghalbhánúcháin Świętochłowice | +100000 | 2000 | — | PHS | Muileann teorollta stialla Kraków | −700000 | 31.12.2002 | 31.03.2005 | PHS | Muileann fuar-rollta stialla Świętochłowice | −36000 | 31.12.2002 | 31.12.2005 | L.W. | Muileann cúng fuar-rollta stialla | −30000 | 31.12.2002 | 31.12.2004 | Łabędy | Muileann meánghearrtha | −90000 | 30.09.2003 | 30.09.2003 | Łabędy | Muileann plátaí uilíocha | −35000 | 31.12.2003 | 31.12.2003 | Bankowa | Muileann meánghearrtha | −60000 | 31.12.2004 | 31.12.2006 | PHS | Muileann sreangshlat, Sosnowiec | +200000 | 01.01.2005 | — | PHS | Líne bhrataithe leathán orgánach, Świętochłowice | +100000 | 01.01.2005 | — | PHS | Muilte fuar-rollta stialla, Kraków (ceithre mhuileann ard chúlaithe & cúig mhuileann seasamhrollta) | −650000 | 31.12.2005 | 31.12.2006 | PHS | Muileann teorollta, Kraków | +400000 | 01.01.2006 | — | | Glanathruithe cumais | −1231000 | | | [1] Ba chóir go mbeadh laghduithe cumais buan mar atá sainithe i gCinneadh 3010/91/CEGC ón gCoimisiún (IO L 286, 8.8.1986, lch. 20). -------------------------------------------------- IARSCRÍBHINN 3 TAGARMHARCANNA AN ATHSTRUCHTÚRAITHE AGUS FAIREACHÁN 1. Inmharthanacht Agus aird a thabhairt ar na rialacha speisialta cuntasaíochta arna gcur i bhfeidhm ag an gCoimisiún, bainfidh gach cuideachta thairbhiúil amach olltoradh íosta bliantúil oibriúcháin ó láimhdeachas (10 % do ghnóthais chruach neamh-iomlánaithe, 13,5 % do mhuilte cruach iomlánaithe) agus toradh íosta 1,5 % de láimhdeachas ar chaipiteal dílis tráth nach déanaí ná an 31 Nollaig 2006. Fíorófar an méid sin sa mheastóireacht neamhspleách a dhéanfar go bliantúil idir 2003 agus 2006 dá bhforáiltear i mír 14 den Phrótacal. 2. Táirgiúlacht Bainfear amach de réir a chéile faoi cheann an 31 Nollaig 2006 táirgiúlacht fhoriomlán atá bunaithe ar fhigiúirí comhdhlúite costas agus fostaíochta agus atá inchomparáide lena bhfuil bainte amach ag tionscal cruach AE. Fíorófar an méid sin sa mheastóireacht neamhspleách a dhéanfar go bliantúil idir 2003 agus 2006 agus dá bhforáiltear i mír 14 den Phrótacal. 3. Laghduithe ar chostais Gabhaidh tábhacht faoi leith le laghduithe ar chostais mar cheann d'eochair-eilimintí na hinmharthanachta. Cuirfear chun feidhme go hiomlán iad i gcomhréir le pleananna gnó na gcuideachtaí tairbhiúla. Déanfar laghduithe ar chostais sa tréimhse um athstruchtúrú d'fhonn leibhéil chostas is inchomórtais le leibhéil chostais i dtionscal cruach AE a bhaint amach faoi cheann dheireadh na tréimhse um athstruchtúrú. -------------------------------------------------- IARSCRÍBHINN 4 LIOSTA TÁSCACH NA gCEANGLAS FAISNÉISE 1. Éifeachtaí táirgeachta agus margaidh - táirgeacht mhíosúil agus réamhaisnéis táirgeachta do chruach amh, táirgí leathchríochnaithe agus críochnaithe de réir aicme agus de réir raoin táirgí freisin, - táirgí arna ndíol agus réamhaisnéis díolacháin don chuid eile den tréimhse um athstruchtúrú, lena n-áirítear toirteanna, praghsanna agus margaí; miondealú de réir raoin táirgí. 2. Infheistíochtaí - mionsonraí faoi infheistíochtaí arna ndéanamh, - dáta críochnaithe, - costais na hinfheistíochta, foinsí an airgeadais agus suim aon chabhrach gaolmhaire i dtreis, - dáta íocaíochta cabhrach, más ann, - mionsonraí infheistíochtaí arna bpleanáil. 3. Laghduithe ar an líon saothair - líon agus amchlár caillteanas post, - éabhlóid na fostaíochta sna cuideachtaí tairbhiúla (ag idirdhealú idir fostaíocht dhíreach agus fostaíocht indíreach), - miondealú costas atá bainteach le fostaíocht agus conarthaí seirbhíse seachtraí. 4. Cumas (ag féachaint d'earnáil iomlán an chruach sa Pholainn) - dáta nó dáta a bhfuil coinne leis a scoirtear de chumais a tháirgeadh arna sonrú i TUF (is eard é TUF an táirgeacht bhliantúil uasta féideartha is féidir a fháil faoi ghnáthdhálaí oibre) atá le dúnadh, agus tuairisc orthu, - dáta (nó dáta a bhfuil coinne leis) a ndéantar díchóimeáil, mar atá sainithe i gCinneadh Uimh. 3010/91/CEGC maidir leis an bhfaisnéis atá le soláthar ag gnóthais chruach faoina n-infheistíochtaí [1], ar an bhfearas i dtrácht agus mionsonraí na díchóimeála, - dáta (nó dáta a bhfuil coinne leis) a dtugtar isteach cumais nua agus tuairisc orthu, - éabhlóid sa chumas iomlán cruach amh agus táirgí críochnaithe sa Pholainn. 5. Costas - miondealú ar chostais agus a n-éabhlóid faoi seach san am atá thart agus sa todhchaí, go háirithe coigillt ar chostais fórsa saothair, tomhaltas fuinnimh, coigilt ar chostais amhábhar, gabhálais agus laghdú ar sheirbhísí seachtracha. 6. Feidhmíocht airgeadais - éabhlóid eochairchóimheas airgeadais roghnaithe chun a áirithiú go ndéantar dul chun cinn i dtreo na hinmharthanachta (ní foláir na torthaí agus na cóimheasa airgeadais a sholáthar ar dhóigh a cheadaíonn comparáidí le plean um athstruchtúrú airgeadais na cuideachta agus ní foláir tástáil inmharthanachta an Choimisiúin a bheith iontu), - leibhéal táillí airgeadais, - mionsonraí agus amchlár cabhrach arna deonú, - mionsonraí agus amchlár íoctha cabhrach arna deonú cheana, - téarmaí agus coinníollacha aon iasachtaí nua (gan spleáchas don fhoinse), - ráitis airgeaaid aran n-iniúchadh. 7. Príobháidiú - an nós imeachta um phríobháidiú a úsáidtear, - praghas díola, coinníollacha is infheidhme agus cóireáil dliteanas atá ann, - fáltais díolacháin a dhiúscairt, - dáta díolacháin, - staid airgeadais na cuideachta tráth an díolacháin, - luach na cuideachta/sócmhainní tráth an díola agus an modh luachála a úsáidtear. 8. Cuideachta nua nó gléasraí nua a chruthú a ionchorpraíonn síneadh cumais - céannacht gach rannpháirtí ón earnáil phríobháideach agus ón earnáil phoiblí, - foinsí a gcuid maoinithe chun an chuideachta nua nó na gléasraí nua a chruthú, - téarmaí agus coinníollacha rannpháirtíocht na scairshealbhóirí príobháideacha agus poiblí, - struchtúr bainistíochta na cuideachta nua. 9. Aon fhaisnéis bhreise a mheastar a bheith riachtanach don mheasúnachtú neamhspleách dá bhforáiltear i mír 14 den Phrótacal. [1] IO L 286, 16.10.1991, lch. 20. --------------------------------------------------